b"\n_START_ARTICLE_\nTinklo etiketas\n_START_PARAGRAPH_\nTinklo etiketas (angl. Netiquette, \xe2\x80\x9enetwork\xe2\x80\x9c\xc2\xa0\xe2\x80\x93 'tinklas' ir pranc. etiquette\xc2\xa0\xe2\x80\x93 'etiketas')\xc2\xa0\xe2\x80\x93 bendravimo \xc5\xbeiniatinklio taisykli\xc5\xb3 rinkinys, \xc5\xbeiniatinklio etiketas. Tinklo etiket\xc4\x85 galima b\xc5\xabt\xc5\xb3 palyginti su garb\xc4\x97s kodeksu. Jis n\xc4\x97ra sukurtas kokios nors konkre\xc4\x8dios institucijos ir jokiu b\xc5\xabdu n\xc4\x97ra privalomas vykdyti. Nepaisant to, su tinklo etiketu, talpinan\xc4\x8diu savyje didel\xc4\xaf ir pakankamai universal\xc5\xb3 elgsenos internete taisykli\xc5\xb3 rinkin\xc4\xaf, tur\xc4\x97t\xc5\xb3 b\xc5\xabti susipa\xc5\xbein\xc4\x99s kiekvienas internautas._NEWLINE_Skirtingose bendruomen\xc4\x97se neformaliai pripa\xc5\xbeintos taisykl\xc4\x97s skiriasi. Tinklo etiketo pagrindin\xc4\x97s taisykl\xc4\x97s surinktos 1995 met\xc5\xb3 spalio m\xc4\x97n. auk\xc5\xa1\xc4\x8diausios pasaulinio tinkl\xc5\xb3 tinklo institucijos\xc2\xa0\xe2\x80\x93 \xe2\x80\x9eInternet Engineering Task Force\xe2\x80\x9c (www.ietf.org) organizacijos i\xc5\xa1leistame RFC (Requests for Comments) dokumente Nr. 1855. Skirtingai nuo kai kuri\xc5\xb3 kit\xc5\xb3 RFC dokument\xc5\xb3, pastarasis nepretenduoja \xc4\xaf standarto vaidmen\xc4\xaf ir yra tik rekomendacija (guidelines)._NEWLINE_Taisykl\xc4\x97s gali skirtis priklausomai nuo to, ar lai\xc5\xa1kas adresuotas vienam, ar daugeliui gav\xc4\x97j\xc5\xb3. Paprastai formalios taisykl\xc4\x97s svarbesn\xc4\x97s jei lai\xc5\xa1k\xc4\x85 gauna daugelis."